钦定古今图书集成/方舆汇编/职方典/第1262卷 > 《游桃川一百韵》前人
## 钦定古今图书集成/方舆汇编/职方典/第1262卷 > 《游桃川一百韵》前人

沅江清悠悠，连山郁岑寂。回流抱绝𪩘，皎镜含虚碧。
昏旦递明媚，烟岚分委积。香蔓垂绿潭，暴龙照孤碛。
渊明著前志，子骥思远跖。寂寂无何乡，密迩天地隔。
金行太元岁，渔者偶探赜。寻花得幽踪，窥洞穿暗隙。
依微闻鸡犬，豁达值阡陌。居人互相迎，笑语如平昔。
《广乐》虽交奏，海禽心不怿。挥手一来归，故溪无处觅。
“绵绵五百载，市朝几迁革。有路在壶中，无人知地脉。
皇家感至道，圣祚自天锡。金阙传本枝，玉函留宝历。
禁山开秘宇，复户洁灵宅。蕊检香氤氲，醮坛烟羃羃。
我来尘外躅，莹若朝星析。岩转对翠屏，水穷留画鹢。
三休俯乔木，千级扳峭壁。旭日闻撞钟，彩云迎蹑屐。
遂登最高顶，纵目还楚泽。平湖见草”青，远岸连霞赤。
幽寻如梦想，绵思属空閴。寅缘且忘疲，耽翫近成癖。
清猿俟晓发，瑶草凌寒坼。祥禽舞葱茏，珠树摇玓𬍛羽人顾我笑，劝我税归轭。《霓裳》何飘飖，童颜洁白晳。
重岩足藩屏，驯鹿受羁靮。楼居弥青霄，萝茑成翠帟。
仙翁遗竹杖，王母留桃核。姹女飞丹砂，青童护金液。
宝气浮鼎耳，神光生剑脊。虚无天乐来，僁窣鬼兵役。
丹丘肃朝礼，玉札工䌷绎。枕中淮南方，床下阜乡舄。
明灯坐遥夜，幽籁听淅沥。因话近世仙，耸然心神惕。
乃言瞿氏子，骨状非凡格。往事黄先生，群儿多侮剧。
警然不屑意，元气贮肝膈。往往游不归，洞中观博奕。
言高未易信，犹复加诃责。一旦前致词，自云仙期迫。
言师“有道骨，前事常被谪。如今三山上，名字在真籍。
悠然谢主人，后岁当来觌。”言毕依庭树，如烟去无迹。
观者皆失次，惊追纷络绎。日暮山径穷，松风自萧槭。
适逢修蛇见，瞋目光激射。如严三清居，不使恣搜索。
唯馀步纲势，八趾在沙砾。至今东北隅，表以坛上石。
列仙徒有名，世人非目击。如何庭庑际，白“日振飞翮。
洞天岂幽远，得道如咫尺。一气无生死，三光自迁易。
因思人间世，前路何狭窄。瞥然此生中，善祝期满百。
大方播群类，秀气肖翕辟。性静本同和，物牵成阻厄。
是非斗方寸，荤血昏精魄。遂令多夭伤，犹喜见斑白。
喧喧车马驰，苒苒桑榆夕。共安缇绣荣，不悟泥途适。
纷吾本孤贱，世业在缝掖。”九流宗指归，百氏旁攟摭。
公卿偶慰荐，乡曲谬推择。居安白社贫，志傲元𫄸辟。
功名希自取，簪组俟扬历。书府蚤怀铅，射宫曾发的。
起草香生帐，坐曹乌集柏。赐燕聆《箫韶》，侍祠阅琮璧。
尝闻履忠信，可以行蛮貊。自述希古心，妄恃千时画。
巧言忽成锦，苦志徒食糵。平地生峰峦，深心有矛戟。
层波一震荡，弱植忽沦溺。北渚吊灵均，长岑思《亭伯》。
祸来昧几兆，事去空叹息。尘累与时深，流年随漏滴。
才能疑木雁，报施迷夷跖。楚奏絷锺仪，商歌劳甯戚。
禀生非悬解，对镜方感激。自从婴网罗，每事问龟策。
王正降雷雨，环玦赐迁斥。傥伏夷平人，誓将依羽客。
买山构精舍，领徒开讲席。冀无身外忧，自有闲中益。
道芽期日就，尘虑乃冰释。且欲遗姓名，安能慕竹帛。
长生尚学致，一晷岂虚掷。芝术资糇粮，烟霞拂巾帻。
黄石履看堕，洪崖肩可拍。聊复嗟蜉蝣，何烦哀虺蜴。
青囊既深味，琼葩亦屡摘。纵无西山资，犹免长戚戚。